14.4.2023 г.
BG
Официален вестник на Европейския съюз
C 132/59 Сряда, 5 октомври 2022 r.
АД. като има предвид, че Рамковата директива на ЕС за водите признава, че „водата не е просто търговски продукт, а по-скоро наследство, което следва да бъде опазено, защитено и третирано като такова“; АЕ. като има предвид, че от 6 декември 2020 г. водата се котира на фючърсния пазар на Уолстрийт; като има предвид, че според Педро Арохо, специален докладчик на ООН по правата на човека на безопасна питейна вода и добри санитарни условия, „водата е носител на редица жизненоважни ценности за нашите общества, които логиката на пазара не признава и следователно не може да управлява правилно, а още по-малко във финансово пространство, така предразположено към спекулации“; като има предвид, че според различни експерти на ООН прилагането на спекулативна логика в управлението на основни за живота и достойнството на хората блага нарушава правата на човека на хората в положение на бедност, засилва неравенството между половете и увеличава уязвимостта на маргинализираните общности; АЖ. като има предвид, че правителствата имат задължението да гарантират минимални основни равнища на достъп до вода и добри санитарни условия за всички; като има предвид, че в доклада на специалния докладчик на ООН по правата на човека на безопасна питейна вода и добри санитарни условия от 16 юли 2021 г. се подчертава, че водата следва да се счита за обществено благо и следва да се управлява съгласно подход, основан на правата на човека, гарантиращ правото на вода и добри санитарни условия и устойчивостта на водните екосистеми; като има предвид, че водоснабдяването и канализацията са услуги от общ интерес и приходите от цикъла на управление на водата следва да покриват всички свързани разходи и разходите за неговото подобрение, при условие че е защитен общественият интерес; АЗ. като има предвид, че както се признава в насоките на ЕС в областта на правата на човека по отношение на безопасната питейна вода и добрите санитарни условия, държавите са задължени да зачитат, защитават и изпълняват тези права, а третите страни следва стриктно да се въздържат от намеса в упражняването на правото на вода и добри санитарни условия; АИ. като има предвид, че работещите по веригата в сектора на канализацията са изправени пред много рискове, включително рискове за здравето, произтичащи от несигурните условия на труд; като има предвид, че често те са неформални работници, което не са защитени от трудовото законодателство; като има предвид, че упражняването на правата на вода и добри санитарни условия не следва да бъде за сметка на безопасността, достойнството и благосъстоянието на работещите в сектора на канализацията; 1. потвърждава отново правото на безопасна питейна вода и добри санитарни условия като право на човека, като и двете права се допълват взаимно; подчертава, че достъпът до безопасна питейна вода е безусловна предпоставка за здравословен и достоен живот и е съществен за развитието на достойнството на човека; подчертава, че правото на безопасна питейна вода представлява основно предварително условие за упражняването на други права и че като такова трябва да се ръководи от логика за обществен интерес и общо обществено и световно благо; 2. подчертава, че подходящият достъп до съоръжения за водоснабдяване, канализация и хигиена и правото на здраве и живот са взаимно зависими и са съществена предпоставка за общественото здраве и човешкото развитие; подчертава необходимостта от чиста вода в контекста на пандемиите и призовава за съответни действия, стратегии и политики от страна на Комисията, държавите членки и трети държави, така че да може да бъде предложена достатъчна защита на всички хора; 3. подчертава, че признаването на правото на безопасна питейна вода и добри санитарни условия като право на човека беше съществена стъпка към по-голяма социална и екологична справедливост; заявява, че напредъкът може да се подобри чрез отдаване на по-голям политически приоритет на сектора и гарантиране на по-добро прилагане и наблюдение на съответните политики, по-ефективно финансиране, отговорност и участие на обществеността, особено сред най-маргина­ лизираните в обществото, и по-специално в развиващите се държави; подчертава, че на помощта за осигуряване на безопасна питейна вода и канализация следва да се придава голямо и приоритетно значение при разпределянето на средствата на ЕС и планирането на подпомагането; 4. припомня отговорността на държавите да насърчават и защитават всички права на човека, които са всеобщи, неделими, взаимнозависими и взаимносвързани и които трябва да се насърчават и прилагат справедливо, равноправно и без дискриминация; поради това отново заявява, че държавите трябва да гарантират всеобщ, подходящ и финансово приемлив достъп до достатъчна, качествена и безопасна питейна вода и подобрен достъп до вода за санитарни и хигиенни цели; припомня, че правото на вода означава, че услугите за водоснабдяване трябва да са достъпни за всички; 5. припомня, че държавите, които ратифицират договор за правата на човека, се ангажират да защитават, спазват и изпълняват ангажиментите, поети по международната, националната, регионалната и местната рамка за защита на правата на човека; във връзка с това счита, че признаването от международната общност на правото на вода и добри санитарни условия следва да включва механизми за защита и осигуряване на съблюдаването, и поради това призовава ЕС да насърчава механизми за защита на международно, регионално и национално равнище, за да се гарантира, че осъществяването на правото на вода и добри санитарни условия не е факултативно за държавите, а подлежи на изпълнение; призовава ЕС и държавите членки да дадат пример и да ратифицират съответните конвенции като Протокола „Вода и здраве“ и Конвенцията от 1992 г. за опазване и използване на трансграничните водни течения и международните езера;